เดินหน้าตรวจควันดำรถบรรทุกและรถโดยสารต่อเนื่องทั่วประเทศ แก้ไขปัญหาฝุ่นละอองขนาดเล็ก PM 2.5
นายจิรุตม์ วิศาลจิตร อธิบดีกรมการขนส่งทางบก เปิดเผยผลการดำเนินการตรวจควันดำรถบรรทุกและรถโดยสารทั่วประเทศ ซึ่งเป็นการดำเนินการต่อเนื่อง ตามนโยบายของกระทรวงคมนาคม เพื่อป้องกันและแก้ไขปัญหาฝุ่นละอองขนาดเล็ก PM 2.5 เฉพาะวันที่ 9 มีนาคมที่ผ่านมา ดำเนินการตรวจวัดควันดำรถโดยสารและรถบรรทุกทั่วประเทศ จำนวน 1,530 คัน ไม่พบรถที่มีค่าควันดำเกินเกณฑ์มาตรฐานที่ราชการกำหนดขณะที่พบรถที่มีค่าควันดำร้อยละ 30 - 45 ได้ออกใบเตือนเพื่อให้ผู้ประกอบการไปบำรุงดูแลรักษารถไม่ให้มีค่าควันดำเกิน จำนวน 61 คัน ส่งผลให้ตั้งแต่วันที่ 1 ตุลาคม  2564 – 9 มีนาคม 2565 ดำเนินการตรวจควันดำรถทั้งสิ้น 152,709 คัน พ่นห้ามใช้แล้วจำนวน 801 คันกำชับผู้ประกอบการและเจ้าของรถทุกคันที่ถูกพ่นห้ามใช้ ต้องนำรถไปแก้ไขและนำรถเข้ารับการตรวจสภาพ ณ สำนักงานขนส่ง หากฝ่าฝืนใช้รถโดยที่มีคำสั่งห้ามใช้ มีความผิดตามกฎหมาย ด้านประชาชนสามารถมีส่วนร่วมป้องกันและแก้ไขปัญหาฝุ่นละอองขนาดเล็ก PM2.5  ด้วยการส่งภาพรถบรรทุกและรถโดยสารควันดำที่สังเกตเห็นหมายเลขทะเบียนชัดเจน ให้ศูนย์คุ้มครองผู้โดยสารและรับเรื่องร้องเรียน สายด่วน 1584  ตลอด 24 ชั่วโมง